text: Gul fagforening bygger hovedkvarter
  13 september 2012 kl. 16.21
  Det Faglige Hus bygger netop nu 8000 kvadratmeter nye kontorer ved Esbjerg Lufthavn. Det er et markant symbol på den fremgang, som de såkaldte gule fagforeninger har i disse år.
  TV SYD har besøgt Det Faglige Hus, som har haft vokseværk i en årrække. 
  Det nye hovedkvarter koster 100 mio. kr. og kan huse 300 medarbejdere.
  
  Lavere pris
  Som omtalt andetsteds her på siden vurderer forskere, at de "gule" fagforeningers succes truer den meget omtalte danske model. Sammen med tilbagegangen for de gamle fagforeninger. 
  I TV SYD i aften forklarer en af forskerne, Anna Ilsøe, hvorfor de gules fremmarch kan forrykke magtbalancen på arbejdsmarkedet. 
  Det faglige Hus satser kun på at levere, hvad man kalder "kerneydelser" for medlemmerne. Det kan de gøre til en lavere pris end LO-forbundene opkræver af deres medlemmer.
  
  Støtter danske model
  Og netop prisen er den primære grund til at mange skifter. F.eks. Morten Pedersen, som meldte sig ind i for tre uger siden. 
  Han var tidligere medlem af FOA og har også været 3F'er. 
  - Jeg sparer 400 kr. om måneden i fagforening - og det betyder noget for en ung mand som mig, siger han til TV SYD.
  Michael Marstal, chefadvokat i Det Faglige Hus mener, at de gamle fagforeninger ikke har forstået at forny sig. 
  - Vi støtter den danske model. Men den skal moderniseres, siger han.
  Det Faglige Hus afviser, at de nye fagforeninger dtruer den danske model.
  - LO kan jo bare invitere os med ved forhandlingsbordet. Så får de de 8-10 pct. medlemmer, som de mangler, pointerer Michal Marstal.
  